﻿ POATE FUNCŢIONA ECONOMIA SOCIALĂ PENTRU TOŢI? GELU DUMINICĂ CRISTINA MOCANU romovat ca o soluţie la problemele cele mai diverse generate de retragerea statului din furnizare protecţiei sociale, rareori Pîn literatura de specialitate au fost investigate acele condiţii care pot conduce la dezvoltarea unui sector al economiei sociale solid şi sustenabil şi la succesul acestuia pentru comunităţi dezavantajate. Tradiţional, sectorul economiei sociale a fost monopolizat de majoritatea din comunităţile în care s-a dezvoltat, eventual de majoritatea „albă” (Sevulpeda şi alţii, 2010) existând rareori chestionări ale modului în care acestea pot funcţiona pentru grupuri etnice marginalizate. Prima parte a acestui articol este dedicată unei analize istorice în scopul identificării acelor condiţii care au condus la apariţia şi succesul economiei sociale cu precădere în statele capitaliste. Cea de a doua parte discută problemele specifice din comunităţile marginalizate, inclusiv etnice şi măsura în care soluţia „economiei sociale” poate fi transferată în contexte de sărăcie, lipsă de solidaritate, marginalizare şi excluziune. Cuvinte-cheie: economie socială, incluziunea socioeconomică a romilor. INTRODUCERE Ultimii ani au adus în centrul atenţiei publice rolul economiei sociale în integrarea socioeconomică a diferitelor grupuri de persoane vulnerabile, inclusiv a romilor. Dezvoltarea economiei sociale pentru integrarea pe piaţa muncii a romilor a fost promovată, mai ales odată cu lansarea fondurilor europene postaderare ca o soluţie la „probleme” care până la momentul respectiv păreau a nu avea soluţie. Anterior, discursul public specific Decadei Romilor era cu precădere dezvoltat pornind de la necesitatea identificării şi dezvoltării unor abordări integrate care să ia în considerare cercul vicios al excluziunii: locuire – educaţie – piaţa muncii – sănătate. Ocuparea şi parţial educaţia (componenta de formare profesională a adulţilor) sunt însă începând cu 2007 decuplate de restul componentelor „cercului vicios”, fiind adresate simultan sau chiar singular prin programe destinate dezvoltării economiei sociale. Adresele de contact ale autorilor: Gelu Duminică, Agenţia de Dezvoltare Comunitară Împreună, str. Slobozia, nr. 31, sector 4, Bucureşti, e-mail: gelu.duminica@agentiaimpreuna.ro; Cristina Mocanu, Institutul Naţional de Cercetare Ştiinţifică în domeniul Muncii şi Protecţiei Sociale, Str. Povernei, nr. 6−8, sector 1, Bucureşti, e-mail: cristinamocanu@yahoo.com. CALITATEA VIEŢII, XXVIII, nr. 1, 2017, p. 39–49 40 GELU DUMINICĂ, CRISTINA MOCANU 2 Fondul European de Coeziune, prin componenta destinată dezvoltării capitalului uman (ciclul de implementare 2007−2013), a fost promovat ca un „rezolvitor” al nenumăratelor probleme cu care se confrunta societatea românească, inclusiv accesul redus al grupurilor vulnerabile la piaţa muncii prin dezvoltarea economiei sociale. Numai că la momentul respectiv, la nivelul societăţii româneşti nu exista o înţelegere omogenă a conceptului de „economie socială”, iar legislaţia care ar fi trebuit să clarifice ce anume înseamnă acesta s-a dezvoltat cu o oarecare întârziere şi cu limite. Mai mult decât atât, nu existau anumite condiţii necesare dezvoltării unei economii sociale care să conducă în mod real la soluţii comunitare pentru grupuri vulnerabile, precum solidaritate comunitară şi capacitate de autoorganizare a comunităţilor în scopul dezvoltării unei economii sociale durabile în timp. Ne propunem în această lucrare să discutăm ce este economia socială, ce anume diferenţiază sectorul de „business” de sectorul „economiei sociale” şi în ce măsură dezvoltarea întreprinderilor sociale poate conduce la o ocupare de calitate şi durabilă a persoanelor din grupurile vulnerabile, exemplele şi discuţia fiind purtate în cea de a doua parte a lucrării cu referire la populaţia de etnie romă. CE ESTE ECONOMIA SOCIALĂ? Economia socială, ca activitate, este strâns legată conceptual de scopul şi valorile cu care erau înfiinţate şi funcţionau cu precădere asociaţiile şi cooperativele populare. Ele cuprindeau de altfel iniţial cooperativele, asociaţiile şi societăţile mutuale şi fundaţiile. Din punct de vedere istoric reprezentau în esenţă expresia modului de răspuns al grupurilor vulnerabile şi supraexpuse riscurilor sociale la provocările ridicate de dezvoltarea societăţii, la eşecul pieţei şi la eşecul statului în a furniza un minim de protecţie socială (Defoumy şi Nyssens, 2006). Acest aspect este deosebit de important, conţinând şi primele indicii cu privire la dezvoltarea şi sustenabilitatea acestui sector de-a lungul secolelor în societăţile capitaliste. Pe de o parte trebuie subliniat faptul că aceste protoasociaţii a ceea ce înţelegem astăzi prin economie socială reprezentau o modalitate aparte de autoorganizare a comunităţilor vulnerabile pentru a face faţă unor provocări. Dezvoltarea asociaţiilor sau cooperativelor era în sensul iniţial indisolubil legată de valori asociate întrajutorării reciproce, autoorganizării şi solidarităţii comunităţii. În Marea Britanie, spre exemplu, dezvoltarea acestui sector a fost puternic legată de mişcările muncitoreşti şi de cele sindicale, toate având ca scop emanciparea clasei muncitoare (Monzon Campos şi Chavez Avila, 2012), aceasta arătând conştientizarea puternică a problemelor cu care membrii grupurilor dezavantajate se confruntă în dezvoltarea societăţii industriale, dar şi a intereselor şi a strategiilor de promovare a acestor interese pe agenda publică. În Franţa, de asemenea, dezvoltarea economiei sociale este puternic legată de mişcările asociative populare chiar de factură socialistă, reprezentând o „rezistenţă” comunitară/de grup la un anume tip de dezvoltare a societăţii. 3 POATE FUNCȚIONA ECONOMIA SOCIALĂ PENTRU TOȚI? 41 Principiul de bază care diferenţia cooperativele de societăţile comerciale consta în modul în care se luau deciziile: implicau majoritatea membrilor cooperativei, investitorilor sau firmelor proprofit nefiindu-le permis să constituie majorităţi sau să aibă vot proporţional cu capitalul subscris (Monzon Campos şi Chavez Avila, 2012). În felul acesta decizia rămânea în „mâinile” comunităţii şi îşi păstra caracterul de reprezentare a interesului celor vulnerabili. Reţinem în acest punct faptul că asociaţiile şi cooperativele mutuale au fost un răspuns intrinsec al comunităţilor la efectele negative ale industrializării. Nu este un proces impus din exteriorul comunităţii, ci emerge din însăşi conştientizarea colectivă a problemelor şi a faptului că solidarizarea conduce la o mai mare eficienţă a acţiunilor de afirmare a intereselor. Rolul acestor structuri iniţiale ale economiei sociale este de a armoniza obiectivele de dezvoltare economică centrate la acel moment cu precădere pe profit cu bunăstarea socială înţeleasă la un nivel incipient la acel moment. Ulterior celui de-al Doilea Război Mondial, are loc expansiunea statului bunăstării şi dezvoltarea fără precedent a politicilor sociale redistributive în statele capitaliste (Preda, 2007). Rolul redistributiv al statului după cel de-al Doilea Război Mondial face ca abia începând cu criza statului bunăstării sectorul economiei sociale să se reafirme ca un mecanism de răspuns al comunităţilor la problemele la care un stat al bunăstării în reorganizare şi retragere din furnizarea de bunăstare nu mai poate răspunde adecvat: şomaj de lungă durată, descurajare şi inactivitate a resurselor de muncă, calitate mai redusă a vieţii, cu precădere în mediul rural, excluziune socială, erodarea veniturilor vârstnicilor etc. Sursele bunăstării individuale sunt: sistemul pieţei, familia, comunitatea şi statul (Preda, 2007). Ordinea lor nu este întâmplătoare, statul trebuind să fie ultimul resort de bunăstare a indivizilor, intervenind doar când mecanismele specifice surselor anterior menţionate au eşuat. După criza statului bunăstării, constrâns de resursele bugetare limitate, statul se retrage practic din furnizarea directă de bunăstare lăsând un loc mai amplu comunităţilor de a dezvolta mecanisme de producere a bunăstării. Comunităţile însă se pot autoorganiza eficient atunci când există încredere şi solidaritate. Sectorul economiei sociale se dezvoltă în prezent din ce în ce mai mult în Europa, cu precădere în economiile capitaliste, având un rol din ce în ce mai important în a corecta efectele negative produse de piaţă inclusiv prin generarea unor oportunităţi de ocupare (CIRIEC, 2000). În ţările fost-comuniste însă, situaţia este cumva similară celei europene până la finalul celui de-al Doilea Război Mondial. Chiar şi după, cooperativele continuă să existe şi în statele comuniste dar sectorul este mult mai puţin dezvoltat, iar iniţiativa de autoorganizare voluntară a grupurilor mult mai puţin susţinută (Monzon Campos şi Chavez Avila, 2012). Chiar şi pe parcursul tranziţiei de la plan la piaţă, iniţiativele de tip economie socială nu abundă. Abia recent, pe măsură ce cadrul legal s-a dezvoltat, au apărut finanţările destinate susţinerii acestui sector, 42 GELU DUMINICĂ, CRISTINA MOCANU 4 iar unele comunităţi au devenit mai puternice, apar din nou iniţiative cetăţeneşti şi comunitare solide. România are o tradiţie a economiei sociale, dezvoltarea sa fiind însă destul de dificilă datorită dezvoltării reduse a societăţii civile, a influenţei Bisericii Ortodoxe, a ponderii ridicate a populaţiei foarte sărace (Cace şi alţii, 2013), a comunismului care declarativ susţinea sectorul, dar care a destructurat comunităţi prin schimburi forţate de populaţie, dar şi prin descurajarea oricăror forme de autoorganizare, şi în final prin imposibilitatea supravieţuirii structurilor de economie socială existente în 1989 într-o economie în tranziţie. În România, economia socială este reglementată prin lege abia în 2014, deşi resurse financiare dedicate susţinerii sectorului au fost alocate inclusiv din POSDRU 2007−2013 (cu prelungire până în 2015). Evaluările realizate asupra modului de dezvoltare a economiei sociale româneşti au arătat tendinţa acestora de a se concentra tocmai în zonele dezvoltate (Constantinescu, 2012), ceea ce, de altfel, este firesc dacă avem în vedere paşii istorici pe care acest sector i-a urmat sau lipsa facilităţilor fiscale care să susţină sectorul. Cum însă acest sector al economiei sociale poate funcţiona cu succes pentru cei mai vulnerabili, constituie o provocare inclusiv pentru actualul ciclu de finanţare (Teşliuc şi alţii, 2015). Sectorul economiei sociale se dezvoltă în prezent ca un sector între cel de stat şi cel de business, incluzând cooperative, societăţi şi asociaţii mutuale, fundaţii, dar şi întreprinderi sociale. Nu a existat o definiţie clară a conceptului de economie socială, şi nici măcar o înţelegere comună la nivel internaţional cu privire la misiunea sectorului de economie socială (Cace şi alţii, 2013). Acest lucru, alături de diversitatea actorilor care constituie acest sector, conduc la invizibilitatea sectorului, dificultăţi în diferenţierea sectorului economiei sociale de sectorul de afaceri, dificultăţi în măsurarea contribuţiei la dezvoltarea socioeconomică a unei societăţi, limite în analizarea şi înţelegerea contextelor care susţin iniţiative durabile de economie socială, dificultăţi în realizarea analizelor comparative şi implicit dificultăţi în îmbunătăţirea cadrului legal care reglementează funcţionarea organizaţiilor/întreprinderilor de economie socială. În România definirea acestui sector relativ tardivă ridică în continuare probleme legate de înţelegerea misiunii acestui sector şi de condiţiile în care aceasta poate conduce în mod real la atingerea obiectivelor sociale pe care şi le propune. În ceea ce priveşte misiunea organizaţiilor de economiei socială au fost realizaţi câţiva paşi. Spre exemplu Carta Principiilor Economiei Sociale (CEP-CMAF, 2002) enunţă câteva principii şi valori care ar trebui să modeleze activitatea diverşilor actorilor ce se regăsesc sub umbrela acestui concept: (1) primatul individului şi a muncii asupra capitalului, (2) participare voluntară, (3) control democratic exercitat de membrii organizaţiei, (4) combinarea intereselor membrilor cu binele comun, (5) aplicarea principiilor solidarităţii şi responsabilităţii, (6) management autonom de autorităţile publice şi (7) utilizarea veniturilor excedentare pentru dezvoltarea sustenabilă a organizaţiei/întreprinderii şi a serviciilor în interesul comun al membrilor. 5 POATE FUNCȚIONA ECONOMIA SOCIALĂ PENTRU TOȚI? 43 Sectorul economiei sociale urmăreşte dezvoltarea de soluţii inovative şi adecvate pentru nevoile membrilor săi, rolul social al acestora primând în faţa celui economic. Democratizarea şi transparenţa sunt principii fundamentale de funcţionare a organizaţiilor/întreprinderilor subsumate sectorului economiei sociale, modalităţile de stabilire a mecanismelor de vot şi decizie fiind foarte importante, acestea trebuind să fie astfel definite încât cea mai mare putere să revină practic celor care o compun: membrilor comunităţii ale căror probleme sociale au condus la apariţia acestor modalităţi de răspuns. ECONOMIE SOCIALĂ SAU DOAR ECONOMIE DE PIAŢĂ? Aşa cum reiese şi din definiţia dată mai sus, economia socială are o componentă care se supune şi pieţei/sectorului de afaceri, dar are şi o componentă nonprofit (CEP-CMAF, 2002). Între aceste două componente există asemănări, dar şi diferenţe specifice. Ambele aparţin sectorului privat, iar participarea la aceste structuri este voluntară. Lucrează cu resurse monetare sau nonmonetare dar nonprofit. Sunt structuri constituite pe reguli democratice, deciziile se iau pe baza voturilor membrilor, voturile fiind egale între ele şi nu proporţionale cu capitalul subscris sau taxele plătite. Componenta de afaceri a economiei sociale poate include de la cooperative şi societăţi mutuale la firme şi instituţii nonprofit care deservesc firmele de economie socială (Cace şi alţii, 2013). Statutul legal poate fi foarte divers, dar pentru a se circumscrie economiei sociale acestea trebuie să îndeplinească anumite condiţii. Pentru că aceste firme/întreprinderi de economie socială sunt înfiinţate cel puţin conceptual pentru a identifica soluţii inovative de răspuns la nevoile membrilor săi, putem presupune că membrii firmei/întreprinderii sunt şi principalii beneficiari ai produselor sau serviciilor furnizate de respectiva firmă/întreprindere. Aceasta nu este însă o regulă care să se aplice mot-a-mot. Spre exemplu, dacă scopul firmei/ întreprinderii de economie socială este de a creşte nivelul de formare profesională şi de a întări expertiza profesională a membrilor săi, atunci comercializarea produselor şi serviciilor furnizate de firma respectivă reprezintă modalitatea de asigurare a sustenabilităţii şi viabilităţii firmei, astfel încât aceasta să poate contribui la îmbunătăţirea gradului de ocupare a membrilor comunităţii deservite, dar şi a durabilităţii locurilor de muncă pe care aceştia le ocupă. Prin dezvoltarea firmei, prin dezvoltarea reţelelor de distribuţie a bunurilor şi serviciilor, membrii firmei/ întreprinderii sociale îşi pot perfecţiona cunoştinţele şi competenţele practice, pot obţine certificate de calificare, spre exemplu, în urma unui program de ucenicie, pot dobândi o minimă experienţă în muncă care ulterior să susţină demersurile de identificare a unui alt loc de muncă etc. Sau, la fel de bine, membrii firmei/întreprinderii pot continua să lucreze pe termen nelimitat în acea firmă/întreprindere, ocuparea pe termen nedeterminat conducând nu numai la surse regulate şi predictibile de venit, dar şi la o acoperire adecvată în sistemele de protecţie socială (pensii, sănătate etc.). 44 GELU DUMINICĂ, CRISTINA MOCANU 6 Însă chiar şi în acest ultim caz se poate stabili o relaţie între activitatea economică prestată şi interesul membrilor respectivei firme/întreprinderi. Dacă însă atât structura ocupării în respectiva firmă/întreprindere se schimbă permanent, iar bunurile şi serviciile nu sunt într-o oarecare măsură direcţionate către membrii firmei/întreprinderii, sau in extenso, către membrii comunităţii unde funcţionează respectiva firmă/ întreprindere, mai putem vorbi de o firmă/întreprindere de economie socială? Dacă nu poate fi stabilită nicio relaţie de reciprocitate şi continuitate între membrii, beneficiari, voluntari, piaţă de desfacere, mai putem vorbi de economie socială sau doar de economie de piaţă? O altă caracteristică foarte importantă a componentei de afaceri a sectorului de economie socială în spaţiul european îl reprezintă faptul că actorii subsumaţi acestei componente îşi desfac serviciile şi bunurile produse în aceeaşi economie de piaţă în care şi le desfac toţi agenţii economici (Monzon Campos şi Chavez Avila, 2012). Această caracteristică diferenţiază acest sector al economiei sociale de sectorul întreprinderilor protejate, unde modul de desfacere al bunurilor şi serviciilor produse de respectivele unităţi protejate este reglementat. Tot această caracteristică impune necesitatea dezvoltării unor politici de sprijin a sectorului economiei sociale pentru ca produsele şi serviciile furnizate de acesta să poată fi competitive. O altă regulă care diferenţiază sectorul economiei sociale de economia de piaţă se referă la modul în care veniturile excedentare sunt utilizate de membrii firmei/întreprinderii. Sunt multe întreprinderi de economie socială care decid să nu distribuie niciodată aceste venituri excedentare către membrii lor, dar chiar şi dacă o fac, atunci regulile de distribuţie nu ţin cont de capitalul subscris sau de taxele plătite. Dacă în rândul agenţilor economici dividendele se distribuie în acord cu acţiunile/părţile pe care le are fiecare, în rândul unităţilor de economie socială o astfel de corelaţie nu poate fi realizată. În extenso însă se poate considera că orice agent economic pentru care scopul/ misiunea sunt de a produce un impact social şi doar secundar pentru a genera profit şi beneficii pentru membrii săi poate fi considerată întreprindere de economie socială (Comisia Europeană, 2011). Urmărirea scopului social nu exclude bineînţeles obiectivele de extindere a afacerii şi de acoperire cât mai mare a nevoilor membrilor săi şi implicit de generare de venituri cât mai mari. Modul în care acestea se realizează în mod real şi cum se răspunde obiectivelor legate de susţinerea unei schimbări sociale pozitive fac de multe ori diferenţa între un agent economici din economia de piaţă şi o firmă/întreprindere de economie socială ECONOMIA SOCIALĂ – FACILITATOR AL TRANZIŢIEI DE LA INACTIVITATE „UN LOC DE MUNCĂ DE CALITATE” ŞI DESCURAJARE LA Conform datelor Eurostat, România este caracterizată de una dintre cele mai ridicate rate ale sărăciei şi excluziunii sociale (37,4% în 2016 comparativ cu media UE-28 de 23,7%), cu alte cuvinte 1 din 3 români se află în risc de sărăcie sau 7 POATE FUNCȚIONA ECONOMIA SOCIALĂ PENTRU TOȚI? 45 excluziune socială. Acest indicator atinge nivelul de 43,1% în rândul persoanelor care nu au un loc de muncă. Şi dacă ne referim la sărăcia monetară, România se află printre ţările din UE-28 cu cea mai ridicată rată a populaţiei în risc de sărăcie (25,4% în 2015 comparativ cu media UE-28 de 17,3%). Coeficientul Gini, măsură a inegalităţii sociale, ne poziţionează printre ţările „de top”: 37,4 în 2015 comparativ cu media UE-28 de 31,0 aferentă aceluiaşi an). Avem cel puţin începând cu anul 2011 creştere economică, dar în paralel avem şi creşterea inegalităţilor şi chiar dacă cu uşoare îmbunătăţiri, menţinerea României printre ţările cu cele mai mari probleme aferente sărăciei, sărăciei în muncă şi ponderii gospodăriilor cu o intensitate a muncii foarte scăzută. Ciclurile sărăciei sunt în multe dintre familii/comunităţi inter-generaţionale, iar ruperea acestora necesită eforturi integrate. Teşliuc, Grigoraş şi Stănculescu (2016) inventariază comunităţile rurale marginalizate din România tocmai pentru a permite focalizarea resurselor disponibile pe cele mai vulnerabile comunităţi şi pentru a avea ulterior un cadru de măsurare a efectelor programelor desfăşurate. Conform acestui studiu, 83% dintre persoanele adulte (15−64 ani) care nu urmează o formă de şcolarizare nu participă la piaţa muncii formală. Comunităţile compacte de romi au o probabilitate mai ridicată de a se regăsi printre comunităţile identificate ca fiind marginalizate. De asemenea, studiul atrage atenţia asupra procesului de segregare economică şi financiară. Cu alte cuvinte, comunităţile vulnerabile sunt clar diferenţiate/ izolate iar accesul acestora la oportunităţi economice şi sociale este foarte redus. Intervenţiile asupra zonelor defavorizate presupun un mixt de programe destinate reabilitării infrastructurii cu programe de formare profesională, de creştere a experienţei în muncă şi chiar de creştere a gradului de ocupare (Colini şi alţii, 2013). Ruperea cercului vicios al excluziunii sociale presupune mai ales creşterea accesului persoanelor aparţinând grupurilor vulnerabile la piaţa muncii. Însă, aşa cum ne arată datele furnizate de Teşliuc, Grigoraş şi Stănculescu (2016), inactivitatea este foarte ridicată în aceste comunităţi marginalizate. Procesele de stimulare a ocupării trebuie concepute pe termen mediu şi lung având în vedere oportunităţile de ocupare foarte reduse la nivel local, dar şi toţi paşii intermediari şi toate intervenţiile necesare susţinerii unui individ în procesul de tranzitare de la starea de sărăcie (chiar severă) în starea de ocupare a unui loc de muncă de calitate. Este fără doar şi poate necesar ca întreaga comunitate să participe la identificarea de soluţii. Însă încrederea între membrii comunităţilor sărace este de regulă redusă, relaţiile comunitare sunt slabe, reducându-se cu precădere la relaţii întrafamiliale (UNDP, 2012; Preda, 2007; Lewis, 1966). Problemele sociale în comunităţile din România sunt numeroase, aşa că cel puţin teoretic ar exista un potenţial ridicat pentru dezvoltarea economiei sociale. Dezvoltarea economiei sociale ca modalitate de autoorganizare a comunităţilor a fost şi rămâne redusă tocmai datorită faptului că mobilizarea şi capacitatea de autoorganizarea a comunităţilor este redusă. Dezvoltarea unor iniţiative de economie socială la fel de izolate precum comunităţile pe care le adresează, fără a avea susţinerea membrilor comunităţii este de aşteptat să nu conducă la rezultate sustenabile pe termen mediu şi lung. 46 GELU DUMINICĂ, CRISTINA MOCANU 8 Dacă privim nevoile acestor comunităţi, atunci economia socială capătă cel puţin două dimensiuni: − pe de o parte se transformă într-un „laborator” de pregătire a persoanei prin dezvoltarea cunoştinţelor, competenţelor specifice unei meserii, a competenţelor transversale (comunicare, iniţiativă, spirit de echipă etc.), prin creşterea experienţei în muncă, astfel încât aceasta să devină mai uşor angajabilă şi să îşi crească practic şansele de a ocupa un loc de muncă de calitate. − iar pe altă parte poate deveni ea însăşi furnizor de locuri de muncă de calitate, stabile, mai puţin vulnerabile la ciclicităţile economice. Procesele de „pregătire” ale persoanelor pentru a tranzita sustenabil pe termen lung la ocuparea de calitate sunt determinante pentru succesul intervenţiilor, tocmai datorită cumulării în comunităţile marginalizate a dezavantajelor, discriminării sistematice şi descurajării. Însă, aşa cum însăşi Comisia Europeană atrage atenţia (2013), pentru ca politicile de integrare socioeconomică a grupurilor vulnerabile (în cazul de faţă grupul etnici al romilor) să aibă şanse de succes trebuie pe de o parte să fie alocate resurse suficiente, iar pe de altă parte trebuie dublate de combaterea discriminării. Discriminarea frânează accesul romilor la o educaţie adecvată, capitalul uman redus acumulat conduce la poziţii precare pe piaţa muncii sau chiar la descurajare şi ulterior şomaj de lungă durată şi inactivitate, lipsa surselor predictibile de venituri conduce la sărăcie şi deprivare, iar acestea pe termen lung la probleme de sănătate şi chiar de locuire. Eforturile sistemice şi susţinute de combatere a discriminării sunt esenţiale pentru ca inclusiv activităţile de creştere a şanselor de ocupare prin dezvoltarea economiei sociale să aibă potenţial de reuşită. În caz contrar, spre exemplu firmele/întreprinderile de economie socială nu-şi vor putea identifica piaţă de desfacere pentru bunurile şi serviciile produse, iar persoanele pregătite în economia socială de tip „laborator” nu vor avea şanse egale în accesul la locurile de muncă generate de economia de piaţă rămânând captive într-o economie socială care se va dezvolta ca o piaţă secundară a muncii. Firmele/întreprinderile de economie socială trebuie considerate o componentă a economiei şi pieţei muncii în ansamblu, şi nu o „zonă specială” de ocupare a persoanelor vulnerabile, inclusiv a grupurilor etnice. Promovarea economiei sociale ca o soluţie exclusiv pentru grupurile vulnerabile poate conduce la segmentarea pieţei muncii, segmentul economiei sociale suprapunându-se în mare măsură peste segmentul inferior al unei pieţe a muncii duale. POATE FUNCŢIONA ECONOMIA SOCIALĂ PENTRU INTEGRAREA SOCIOECONOMICĂ A ROMILOR? Cercetările referitoare la modul în care economia socială funcţionează pentru grupurile etnice minoritare sunt limitate (Sevulpeda şi alţii, 2010), deşi agenda politică publică o promovează ca o soluţie pentru o varietate de probleme sociale 9 POATE FUNCȚIONA ECONOMIA SOCIALĂ PENTRU TOȚI? 47 impropriu adresate de sectorul public sau de cel al economiei de piaţă. Numeroase studii au atras atenţia asupra imposibilităţii sustenabilităţii financiare a întreprinderii sociale, asupra capacităţii limitate de inovare socială a acestora, precum şi asupra impactului redus pe care îl pot avea asupra generării de oportunităţi viabile de ocupare a grupurilor vulnerabile (Haugh, 2006). Ambele concepte, şi cel de identitate etnică şi cel de întreprindere socială sunt puternic disputate, prin urmare există nenumărate dileme legate de ce ar putea reprezenta spre exemplu o întreprindere socială a romilor. Dacă luăm în considerare şi diversitatea neamurilor de romi, cumulat cu coeziunea socială scăzută chiar în rândul membrilor aceluiaşi neam, atunci înţelesul unei întreprinderi sociale a romilor devine şi mai dificil de punctat. Politicile, inclusiv cele de finanţare a diferitelor programe, nu iau suficient în considerare diversitatea neamurilor de romi, ceea ce poate crea probleme suplimentare în identificarea şi dezvoltarea unor soluţii viabile de întreprindere socială, cooperarea între diferitele neamuri şi solidaritatea în promovarea unor soluţii comune fiind de multe ori redusă. Atunci când analizăm potenţialul succesului economiei sociale pentru romi, trebuie să avem în vedere faptul că de regulă dezavantajele se cumulează în comunităţi majoritar rome: lipsa infrastructurii, acces redus la resurse, birocraţie, ignorarea intereselor comunităţilor de către instituţiile publice, nivel redus de educaţie, lipsa unei calificări şi a vreunui istoric de ocupare etc. (Teşliuc şi alţii, 2016). Este recomandat ca această dimensiune socială a economiei să fie susţinută prin măsuri fiscale adecvate, tocmai pentru a creşte solvabilitatea financiară şi competitivitatea sectorului economiei sociale (UNDP, 2008). Promovarea şi susţinerea economiei sociale doar prin programe cu finanţare limitată şi fără măsuri fiscale care să le susţină ulterior activitatea pune sub semnul întrebării sustenabilitatea pe termen scurt şi mediu a iniţiativelor. Aşa cum am văzut, economia socială este o formă de autoorganizare şi de răspuns a comunităţilor, condiţie de cele mai multe ori nesatisfăcută de programele destinate promovării economiei sociale. Oportunitatea finanţării este un factor exterior comunităţilor, iar birocraţia specifică celor mai multe dintre programe face ca membrii comunităţilor rome vulnerabile să fie grup ţintă al diferitelor proiecte, iar etapele de autoorganizare a comunităţii şi identificare de soluţii împreună cu comunitatea sunt fie inexistente, fie în cel mai bun caz reduse ca timp. Astfel, necesitatea implementării unui proiect, ca urmare a oportunităţilor generate de diferite programe de stimulare a ocupării, fără demersuri solide de mobilizare sau autoorganizare a comunităţii, poate pune sub semnul întrebării posibilitatea succesului pe termen mediu, şi uneori chiar scurt. Sărăcia şi strategiile de supravieţuire pe termen foarte scurt, dezvoltate în comunităţile în care dezavantajele se cumulează, sunt la rândul lor o barieră foarte importantă în capacitatea comunităţilor de a se autoorganiza şi de a îşi putea promova interesele prin iniţiative de economie socială (UNDP, 2012). De multe ori soluţia identificată pentru a asigura resurse în comunităţi foarte sărace a fost de a 48 GELU DUMINICĂ, CRISTINA MOCANU 10 implica autorităţile locale, însă acest lucru vine în contradicţie chiar cu sensul conceptului de economie socială, şi afectează sustenabilitatea demersurilor după finalizarea intervenţiei finanţate din diferite surse. Necesitatea întreruperii activităţilor generatoare de venituri în cele mai multe dintre comunităţi sau imposibilitatea identificării unor soluţii pentru îngrijirea copiilor în scopul participării la diferite cursuri de calificare constituie de asemenea un obstacol. Pentru aceasta este necesar un cadru foarte flexibil de furnizare a programelor de formare profesională, ceea ce cadrul legal existent în România permite în foarte mică măsură. Patriarhatul din comunităţile de romi poate frâna iniţiativele de autoorganizare a femeilor în activităţi de economie socială, ele fiind cu precădere responsabile de îngrijirea gospodăriei şi a tuturor dependenţilor. Deseori presiunea pe care normele tradiţionale o exercită asupra femeilor rome, care trebuie să rămână în spaţiul gospodăriei în cea mai mare măsură, a fost interpretată ca o lipsă de disponibilitate a acestora pentru programe de ocupare, inclusiv în sectorul economie sociale. Astfel de multe ori programele de economie socială dezvoltate pot ocoli femeile rome, accentuându-le dependenţa de familie şi comunitate. În lipsa unui cadru legal şi fiscal coerent, care să faciliteze compensarea decalajului generat chiar de cumulul acestor dezavantaje, şansele de succes şi sustenabilitate a iniţiativelor de economie socială sunt foarte reduse (UNDP, 2008). Cadrul legal nu trebuie să conducă nici măcar indirect la instituţionalizarea decalajelor de dezvoltare între sectorul economiei sociale şi cel al economiei de piaţă, pentru că într-o astfel de situaţie cel dintâi este mai probabil să se dezvolte după caracteristicile celui de al doilea tocmai pentru a putea fi competitiv. Prin urmare, astfel se creează premisele reproducerii eşecului pieţei la nivelul celui de al treilea sector, iar vulnerabilităţile generate de eşecul pieţei să fie reproduse şi de cel de al treilea sector, adâncind marginalizarea şi excluziunea celor mai vulnerabili. BIBLIOGRAFIE Cace, C., Cace, S., Cojocaru, Ș., Sfetcu, L., Social Economy in Romania – Challengesandperspectives, în „Transylvanian Review of Administrative Sciences”, nr. 40, 2013, pp. 5−21. CEP-CMAF, Déclaration finale commune des organisations européennes de l’́Économie Sociale, 2002. CIRIEC, The enterprises and organizations of the third system: a strategic challenge for employment, 2000, available online at http://www.uv.es/uidescoop/TSE-DGV-CIRIEC-Full%20text-English.pdf. Colini, L., Czischke, D., Güntner, S., Tosics, I., Ramsden, P., Against divided cities in Europe, Cities of Tomorrow – ActionToday, URBACT II Capitalisation, 2013, available online at http://www.mdrap.ro/ userfiles/studii_URBACT/rapoarte2014/Divided%20Cities_5.pdf (accesat la data de 20.02.2017). Comisia Europeană, Comunicare a Comisiei COM (2013) 454 final Progrese înregistrate în aplicarea strategiilor naționale de integrare a romilor, 2013. Comisia Europeană, Comunicatul Comisiei SEC/2011/1278, 2011. Constantinescu, Ș., Atlasul Economiei Sociale. România 2012, București, Institutul de Economie Socială, 2012. 11 POATE FUNCȚIONA ECONOMIA SOCIALĂ PENTRU TOȚI? 49 Defourny, J., Nyssens, M., Defining Social Enterprise, în Nyssens, M., (ed.), Social Enterprise: At the Crossroads of Market, Public and Civil Society, Londra, Routledge, 2006. Haugh, H., Community-led Social Venture Creation, in “Entrepreneur ship Theory and Practice”, vol. 31, no. 2, 2006, pp. 161–182. Lewis, O., La Vida: a Puerto Rican Family in the Culture of Poverty, New York, Random House, 1966. Monzon Compos, J. L., ChavesAvila, R., The social economy in the European Union, European Economic and Social Committee, 2012, available online at http://www.eesc.europa.eu/resources/ docs/qe-30-12-790-en-c.pdf (accesat la data de 20.02.2017). Preda M., Politica socială românească între sărăcie și globalizare, Iași, Editura Polirom, 2007. Sevulpeda, L., Syrett, S., Calvo, S., Social enterprise and etnic minorities, Third Sector Research Centre, Working Paper 48, 2010, available online at http://www.birmingham.ac.uk/generic/tsrc/ documents/tsrc/working-papers/working-paper-48.pdf (accesat la data de 20.02.2017). Teșliuc, E., Grigoraș, V., Stănculescu, M., (coord). Atlasul zonelor rurale marginalzate și al dezvoltării umane locale din România, București, World Bank Group, 2016. Teșliuc, E., Grigoraș, V., Stănculescu, M., Brackground Study for the National Strategy on Social Inclusion and Poverty Reduction 2015−2020, București, World Bank Group, 2015. UNDP, Economia socială și comunitățile de romi – provocări și oportunități, București, 2012, disponibil online la http://www.undp.ro/libraries/projects/Economia_Sociala_si_Comunitatile_ de_Romi_Provocari_si_Oportunitati.pdf. UNDP, Social Enterprise: A new model for poverty reduction and employment generation. An examination of the concept and practice in Europe and the Commonwealth of Independent States, 2008, available online at http://www.undp.org/content/undp/en/home/librarypage/poverty-reduction/ inclusive_development/social_enterpriseanewmodelforpovertyreductionandemploymentgenera.html (accesat la data de 20.02.2017). http://ec.europa.eu/eurostat/data/database. randed as a solution to the most and diverse problems caused by the progressive withdrawal of state from the social protection Bprovision, the scientific literature rarely analysed the prerequisites that could support the development of a robust and sustainable social economy sector, and with focus on its success within the disadvantaged communities. Traditionally the majority of a specific community, most possibly the “white” majority (Sevulpeda, Syrett, Calvo, 2010) represented also the majority of the social economy sector developed within that community. Thus the conditions that could support a functional social economy for marginalized ethnic communities were rarely questioned. The first part of the article analyses the literature from an historical perspective in order to retain those prerequisites that lead to the emergence and success of social economy mostly in the capitalist states. The second part tackles some problems of marginalized communities, some of them being also ethnic communities, and discusses when and how the “social economy” panacea could be transferred in communities living in poverty, exclusion, marginalization and lack of solidarity. Keywords: social economy, socio-economic inclusion of roma people. Primit: 14.02.2017 Acceptat: 20.03.2017 